grb**R E P U B L I K A H R V A T S K A**

**KRAPINSKO-ZAGORSKA ŽUPANIJA**

**Upravni odjel za prostorno uređenje,**

**gradnju i zaštitu okoliša**

KLASA: UP/I-351-01/17-01/12

URBROJ: 2140/01-08/1-17-4

Krapina, 18. listopada 2017.

Krapinsko-zagorska županija, Upravni odjel za prostorno uređenje, gradnju i zaštitu okoliša, temeljem članka 30. stavka 5. vezano uz članak 29. stavak 2. Zakona o zaštiti prirode („Narodne novine“ broj 80/13), a povodom zahtjeva nositelja zahvata HRVATSKE VODE vodnogospodarska ispostava za mali sliv „Krapina-Sutla“, Zagrebačka 13, Veliko Trgovišće za Prethodnu ocjenu prihvatljivosti za ekološku mrežu za zahvat „Radovi preventivne obrane od poplave na uređenju potoka Žutnica u Žutnici“, nakon provedenog postupka, donosi

**R J E Š E N J E**

**Za namjeravani zahvat „Radovi preventivne obrane od poplave na uređenju potoka Žutnica u Žutnici“, nositelja zahvata HRVATSKE VODE vodnogospodarska ispostava za mali sliv „Krapina-Sutla“, Zagrebačka 13, Veliko Trgovišće, ne može se isključiti mogućnost značajnih negativnih utjecaja na ciljeve očuvanja i cjelovitost područja ekološke mreže te je za isti obavezna provedba Glavne ocjene prihvatljivosti za ekološku mrežu.**

**O b r a z l o ž e n j e**

Upravni odjel za prostorno uređenje, gradnju i zaštitu okoliša Krapinsko-zagorske županije (u daljem tekstu: Upravni odjel) zaprimio je 13.09.2017. godine zahtjev (KLASA: 325-02/17-03/0000005; URBROJ: 374-3503-01-17-1) nositelja zahvata HRVATSKE VODE vodnogospodarska ispostava za mali sliv „Krapina-Sutla“, Zagrebačka 13, Veliko Trgovišće, za provedbu postupka Prethodne ocjene prihvatljivosti za ekološku mrežu za zahvat „Radovi preventivne obrane od poplave na uređenju potoka Žutnica u Žutnici“ na k.č.br. 15518/1, 15518/5 i 15518/6 k.o. Krapina. U zahtjevu su sukladno odredbama članka 30. stavka 2. Zakona o zaštiti prirode navedeni svi podaci o nositelju zahvata i tehničko rješenje zahvata sa grafičkim prilozima te su priložene fotografije lokacije.

Upravni odjel je 15. rujna 2017. godine temeljem članka 30. stavka 3. Zakona o zaštiti prirode zatražio (KLASA: UP/I-351-01/17-01/12, URBROJ: 2140/01-08/1-17-2) prethodno mišljenje Hrvatske agencije za okoliš i prirodu (u daljnjem tekstu: Agencija). Upravni odjel je zaprimio mišljenje Agencije (KLASA: 612-07/17-38/920, URBROJ: 427-07-20-17-2 od 12. listopada 2017. godine) u kojem stoji da se ne može isključiti mogućnost značajnih negativinh utjecaja zahvata na ciljeve očuvanja i cjelovitost ekološke mreže.

U provedbi postupka ovaj Upravni odjel razmotrio je predmetni zahtjev, priloženu dokumentaciju, podatke o ekološkoj mreži (područja ekološke mreže, ciljane vrste i stanišne tipove) i mišljenje Agencije te utvrdio sljedeće.

Zahvatom je planirani radovi preventivne obrane od poplave na uređenju potoka Žutnica u Žutnici na k.č.br. 15518/1, 15518/5 i 15518/6 k.o. Krapina u dužini od 2,8 km. Potok Žutnica utječe u potok Krapinicu, te zajedno sa Krapinicom tvori hidrografski čvor na području Žutnice i Podgore. S obzirom na bujični karakter ovih vodotoka i mala vremena koncentracije velikih voda dolazi do pojave istovremenih maksimalnih vodnih valova u Krapinici, samim time u opasnosti su od poplave sva naseljena područja u blizini tih vodotoka. Potok prolazi uz obrađena poljoprivredna polja i jednim dijelom prolazi uz dvorišta obiteljskih kuća. Izvedba uređenja potoka Žutnice predviđa se u dvije faze, odnosno na dvije dionice. Na prvoj dionici (od km 0+415 do 2+215 km) potok prolazi kroz i uz dvorišta obiteljskih kuća i na tom dijelu je predviđena sječa stabla koja utječu na protoku korita, popravak postojeće obloge kamenom u betonu, iskop korita do zadovoljavajućeg profila i osiguranje pokosa korita kamenim nabačajem na mjestima gdje prijeti ugroza na obiteljske kuće i prometnice. Na drugoj dionici (od km 2+215 do 3+215 km) predviđena je selektivna sječa stabala koja utječu na protok korita, točkasti iskop korita na mjestima uspora i začepljenja te izradu poprečnih pragova u koritu kamenim nabačajem radi sprečavanja daljnjeg ispiranja materijala u dnu korita i nastanka erozije uz poljoprivredne površine.

Planirani zahvat nalazi se dijelom (L= 1,3 km) unutar područja ekološke mreže (Uredba o o ekološkoj mreži „Narodne novine“, broj 124/13, 105/15) Područja očuvanja značajnog za vrste i stanišne tipove (POVS) HR2001115 Strahinjčica.

Prema karti prirodnih staništa i poluprirodnih ne-šumskih kopnenih i slatkovodnih staništa Republike Hrvatkse na području planiranog zahvata nalazi se mozaik stanišnih tipova Šume (NKS E.) i Stalni vodotoci (NKS A.2.3.). Neposredno uz lokaciju zahvata (uz južnu granicu) nalazi se stanišni tip Mezofilne i neutrofilne čiste bukove šume (NKS E.4.5.) (Karta staništa RH, Oikon d.o.o. za Ministarstvo kulture, 2004.). Niti jedan od navedenih stanišnih tipova ne pripada ciljanim stanišnim tipovima područja ekološke mreže POVS HR2001115 Strahinjčica.

Prema bazi podataka Agencije, na potoku Žutnica zabilježena je ciljana vrsta gorski potočar (*Cordulegaster heros*) koja je ugrožena aktivnostima regulacije vodotoka (potoka). S obzirom na planirane radove uklanjanja vegetacije (sječu stabla koja utječu na protok unutar korita), sanacije postojeće obloge kamenom u betonu, iskopa korita do zadovoljavajućeg profila i osiguravanja pokosa korita kamenim nabačajem, a sve unutar područja ekološke mreže (L=1,3 km), izvođenjem zahvata doći će do gubitka staništa ciljane vrste gorski potočar (*Cordulegaster heros*). S obzirom na duljinu zahvata od cca 1,3 km unutar područja ekološke mreže te minimalnu širinu obuhvata zahvata (radni pojas) od cca 7 m, zahvatom će se trajno utjecati na 0,5 – 1,0 ha staništa ove ciljane vrste.

Slijedom provedenog postupka Prethodne ocjene prihvatljivosti za ekološku mrežu, obzirom na karakteristike, smještaj i obuhvat zahvata te na navedene utjecaje, ne može se iskjučiti mogućnost značajnih negativnih utjecaja na ciljeve očuvanja i cjelovitost područja ekološke mreže te je stoga riješeno kao u izreci. Sukladno navedenom za predmetni zahvat obavezno je provesti postupak Glavne ocjene prihvatljivosti za ekološku mrežu.

**Napominjemo, da je sukladno Uredbi o procjeni utjecaja zahvata na okoliš (Narodne novine 61/14, 3/17), navedeni zahvat na popisu zahvata za koje se provodi ocjena o potrebi procjene utjecaja zahvata na okoliš, a za koje je nadležno upravno tijelo u županiji (Prilog III, 2.2. Kanali, nasipi i druge građevine za obranu od poplava i erozije obale), te je za predmetni zahvat potrebno izraditi Elaborat zaštite okoliša u postupku ocjene o potrebi procjene utjecaja zahvata na okoliš, a o čemu je Agencija dala svoje mišljenje.**

U Elaboratu zaštite okoliša potrebno je razmotriti moguća tehnička rješenja i predložiti odgovarajuće mjere zaštite (npr. korištenje bio-inženjerskih metoda; maksimalno skraćivanje poteza na kojima se vrši oblaganje obale kamenom, a gdje je to nužno po mogućnosti koristiti nevezani kameni nabačaj; ne oblagati dno korita vodotoka; minimalno uklanjati drvenastu obalnu vegetaciju, a po završetku radova planirati obnovu obalne vegetacije sadnjom sadnica autohtonih drvenastih vrsta regionalnog područja ili dopuštanjem obnove prirodne vegetacije; razmotriti mogućnost da se kameni nabačaj prekrije zemljom kako bi se što brže obnovila prirodna vegetacija i sl.)

Člankom 29. stavkom 2. Zakona o zaštiti prirode propisano je da Upravni odjel provodi Prethodnu ocjenu za zahvate za koje upravno tijelo provodi postupak procjene utjecaja na okoliš ili postupak ocjene o potrebi procjene utjecaja na okoliš prema posebnom propisu kojim se uređuje zaštita okoliša, za zahvate na zaštićenom području u kategoriji regionalnog parka, značajnog krajobraza, park-šume, spomenika prirode i spomenika parkovne arhitekture i za zahvate na području koje nije ujedno i zaštićeno područje osim za zahvate iz stavka 1. podstavka 1. istog članka Zakona.

Prema članku 30. stavku 5. Zakona o zaštiti prirode ako nadležno tijelo ne isključi mogućnost značajnih negativnih utjecaja zahvata na ciljeve očuvanja i cjelovitost područja ekološke mreže, donosi rješenje da je za zahvat obavezna Glavna ocjena, stoga je riješeno kao u izreci.

U skladu s odredbama članka 44. stavka 1. i 2. Zakona o zaštiti prirode ovo Rješenje dostavlja se Ministarstvu zaštite okoliša i energetike i inspekciji zaštite prirode, a prema članku 44. stavku 3. istoga Zakona ovo Rješenje se objavljuje na internetskih stranicama Krapinsko-zagorske županije.

Upravna pristojba na zahtjev i ovo Rješenje naplaćena je u iznosu od 70,00 kuna u državnim biljezima prema tarifnom broju 1. i 2. Tarife upravnih pristojbi, Zakona o upravnim pristojbama („Narodne novine” broj 115/16).

UPUTA O PRAVNOM LIJEKU:

Protiv ovog Rješenja može se izjaviti žalba Ministarstvu zaštite okoliša i energetike, Zagreb, Radnička cesta 80, u roku od 15 dana od dana primitka Rješenja.

Žalba se predaje ovom tijelu neposredno u pisanom obliku ili usmeno na zapisnik ili se šalje poštom.

**PROČELNIK**

mr.sc.Stjepan Bručić, dipl.ing.građ

DOSTAVITI:

1. HRVATSKE VODE, Vodnogospodarska ispostava za mali sliv „Krapina-Sutla“, Zagrebačka 13, Veliko Trgovišće
2. Ministarstvo zaštite okoliša i energetike, Zagreb, Radnička cesta 80
3. Ministarstvo zaštite okoliša i energetike, Sektor inspe**kcijskog nadzora zaštite prirode,** Zabok, Kumrovečka 6
4. Evidencija, ovdje
5. Pismohrana, ovdje